**Notă informativă**

**la proiectul hotărîrii Guvernului pentru modificarea punctului 4 din Regulamentul privind modul de testare alcoolscopică şi examinare medicală   
pentru stabilirea stării de ebrietate şi naturii ei**

**1. Cauzele care au condiţionat elaborarea proiectului**

Proiectul hotărîrii Guvernului pentru modificarea punctului 4 din Regulamentul privind modul de testare alcoolscopică şi examinare medicală   
pentru stabilirea stării de ebrietate şi naturii ei a fost elaborat în temeiul art. I lit 4 a Legii Nr. 207 din  29.07.2016 pentru  modificarea şi completarea unor acte legislative (Publicată la data de 19.10.2016 în Monitorul Oficial al RM nr. 369-378 art. Nr : 751).

Proiectul hotărîrii Guvernului menţionat este elaborat în scopul reglementării concentraţiei admisibile de alcool în sînge şi în aerul expirat, în vederea înăspririi cerinţelor faţă de conducătorii de vehicul participanţi la trafic.

Scăderea plafonului concentraţiei admisibile a alcoolului în sînge şi aerul expirat are ca scop sensibilizarea la maxim a conducătorilor de vehicul în vederea contracarării şi prevenirii accidentelor rutiere sub influenţa alcoolului.

Stabilirea pedepsei pentru o concentraţie mai joasă a alcoolului în sînge şi aerul expirat va contribui la combaterea conducerii vehiculului sub influenţa alcoolului, protejînd în acest mod participanţii la trafic.

**2. Principalele prevederi ale hotărârii de Guvern, locul în sistemul de acte normative**

Proiectul hotărîrii Guvernului prevede modificarea concentraţiei admisibile de alcool în sînge şi în aerul expirat cu stabilirea gradului de ebrietate după cum urmează:

Pentru gradul minim a stării de ebrietate, concentraţia admisibilă de alcool în sînge se micşorează de la „0,3–1,0 g/l” la „0,3–0,5 g/l”, iar în aerul expirat se micşorează de la „0,15–0,5 mg/l” la „0,15–0,3 mg/l”.

Pentru gradul avansat de ebrietate, concentraţia admisibilă de alcool în sînge se micşorează de la 1,0 g/l în sînge la 0,5 g/l în sînge, iar în aerul expirat de la 0,5 mg/l la 0,3 mg/l.

**3. Argumentarea şi gradul compatibilităţii hotărârii de guvern cu legislaţia comunitară**

Modificare hotărîrii Guvernului va aduce în concordanţă actele normative ale Guvernului cu modificările operate în legislaţia naţională.

Proiectul hotărîrii Guvernului pentru modificarea punctului 4 din Regulamentul privind modul de testare alcoolscopică şi examinare medicală   
pentru stabilirea stării de ebrietate şi naturii ei va permite calificarea într-o proporţie mai mare a faptelor de conducere a vehiculelor sub influenţa alcoolului drept cauze penale, documentarea şi gestionarea cărora este mai eficientă şi necesită mai puţine resurse administrativ-financiare.

**4. Fundamentarea economico-financiară**

Implementarea modificărilor operate în Regulamentul privind modul de testare alcoolscopică şi examinare medicală  pentru stabilirea stării de ebrietate şi naturii ei nu necesită surse financiare din bugetul statului.

**5. Materiale informative şi analitice**

Materiale analitice şi informative la prezentul proiect nu sunt anexate.

**6. Numele participanţilor la elaborarea programului**

Prezentul proiect al hotărîrii Guvernului este elaborat de Ministerul Sănătăţii în comun cu Comisia de specialitate în domeniul Narcologiei, Dispensarul Republican de Narcologie.

Proiectul hotărîrii Guvernului se remite pentru examinare şi avizare în modul stabilit.

**Ministru Ruxanda GLAVAN**